PMIndiaData/PMIndiaSum huggingface dataset:
ഐ.ആര്‍.ആര്‍.ഐയും മഹാവീര്‍ ഫിലിപ്പീന്‍ ഫൗണ്ടേഷനും പ്രധാനമന്ത്രി സന്ദര്‍ശിച്ചു

പ്രധാനമന്ത്രി ശ്രീ. നരേന്ദ്ര മോദി ഫിലിപ്പീന്‍സ് ലോസ് ബാനോസിലെ ഇന്റര്‍നാഷണല്‍ റൈസ് റിസര്‍ച്ച് ഇന്‍സ്റ്റിറ്റ്യൂട്ട് (ഐ.ആര്‍.ആര്‍.ഐ.) സന്ദര്‍ശിച്ചു. അരിയെക്കുറിച്ചു കൂടുതല്‍ പഠനം നടത്തി അതുവഴി ദാരിദ്ര്യവും പട്ടിണിയും കുറച്ചുകൊണ്ടുവരാന്‍ ഉപയോഗപ്പെടുത്താനും നെല്‍ക്കൃഷിക്കാരുടെയും ഉപഭോക്താക്കളുടെയും ആരോഗ്യവും ക്ഷേമവും മെച്ചപ്പെടുത്താനും വരുംതലമുറകള്‍ക്കായി നെല്ല് ഉല്‍പാദന പരിസ്ഥിതി സംരക്ഷിച്ചുനിര്‍ത്താനുമായി സമര്‍പ്പിക്കപ്പെട്ട മുന്‍നിര ഗവേഷണ സ്ഥാപനമാണ് ഐ.ആര്‍.ആര്‍.ഐ. വെള്ളപ്പൊക്കത്തെയും വരള്‍ച്ചയെയും ലവണാംശത്തെയും അതിജീവിക്കാന്‍ സാധിക്കുന്ന നെല്ലിനങ്ങളുടെ ഫോട്ടോ പ്രദര്‍ശനവും വനിതാ കര്‍ഷക സഹകരണസംഘങ്ങളുമായി ചേര്‍ന്ന് ഐ.ആര്‍.ആര്‍.ഐ. നടത്തുന്ന പ്രവര്‍ത്തനങ്ങളും പ്രധാനമന്ത്രി വിലയിരുത്തി. വെള്ളത്തിനടിയില്‍ അഴുകിപ്പോകാത്ത നെല്‍വിത്തിനത്തെക്കുറിച്ചുള്ള പഠനത്തിനു പ്രധാനമന്ത്രി പ്രതീകാത്മകമായി തുടക്കം കുറിച്ചു. ശ്രീ. നരേന്ദ്ര മോദി റീസൈലന്റ് റൈസ് ഫീല്‍ഡ് ലബോറട്ടറിയുടെ ഉദ്ഘാടനം അദ്ദേഹം നിര്‍വഹിച്ചു. രണ്ട് ഇന്ത്യന്‍ നെല്‍വിത്തിനങ്ങള്‍ പ്രധാനമന്ത്രി ഐ.ആര്‍.ആര്‍.ഐ. ജീന്‍ ബാങ്കിനു സമ്മാനിച്ചു. സന്ദര്‍ശനത്തിനിടെ ഐ.ആര്‍.ആര്‍.ഐയിലെ ഒട്ടേറെ ഇന്ത്യന്‍ ശാസ്ത്രജ്ഞരുമായി അദ്ദേഹം ആശയവിനിമയം നടത്തി. മനിലയിലെ മഹാവീര്‍ ഫിലിപ്പൈന്‍ ഫൗണ്ടേഷനും പ്രധാനമന്ത്രി സന്ദര്‍ശിച്ചു. ഇന്ത്യയും ഫിലിപ്പീനുമായി ദീര്‍ഘകാലമായുള്ള ഈ മാനുഷിക സഹകരണ പദ്ധതിക്ക് ഇന്ത്യന്‍ വംശജനായ മനില മേയര്‍ ഡോ. രമണ്‍ ഭഗത് സിങ്ങാണു തുടക്കമിട്ടത്. ഫൗണ്ടേഷനും മഹാവീര്‍ വികലാംഗ് സഹായത സമിതിയും ചേര്‍ന്നാണ് ആവശ്യമുള്ളവര്‍ക്ക് ജയ്പൂര്‍ കാലുകള്‍ വെച്ചുനല്‍കുന്നത്. ജയ്പൂര്‍ കാലുകള്‍ ഉപയോഗപ്പെടുത്തുന്നവരുമായി പ്രധാനമന്ത്രി സംവദിക്കുകയും ചെയ്തു.
ചുവപ്പുകോട്ടയിലെ ദാസ് പാര്‍ക്കില്‍ ദസറ ആഘോഷത്തില്‍ പ്രധാനമന്ത്രി പങ്കെടുത്തു; രാജ്യത്തിനായി സൃഷ്ടിപരമായ സംഭാവനകള്‍ അര്‍പ്പിക്കാനുള്ള ‘സങ്കല്‍പം’ ഉണ്ടാക്കിയെടുക്കാന്‍ ജനങ്ങളോട് അഭ്യര്‍ഥിച്ചു

ഡെല്‍ഹിയില്‍ ചുവപ്പുകോട്ടയ്ക്കു സമീപം ദാസ് പാര്‍ക്കില്‍ നടന്ന ദസറ ആഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുത്തു. 2022ല്‍ രാജ്യം സ്വാതന്ത്ര്യത്തിന്റെ 75ാമതു വാര്‍ഷികം ആഘോഷിക്കുമ്പോഴേക്കും രാജ്യത്തിനായി സൃഷ്ടിപരമായ സംഭാവനകള്‍ അര്‍പ്പിക്കാനുള്ള ‘സങ്കല്‍പം’ എല്ലാവര്‍ക്കും ഉണ്ടാകണമെന്നു സദസ്സിനെ അഭിസംബോധന ചെയ്ത പ്രധാനമന്ത്രി ആഹ്വാനം ചെയ്തു. ‘ഭാരതീയ ഉല്‍സവങ്ങള്‍ കേവലം ഉല്‍സവങ്ങളല്ല; മറിച്ച്, സമൂഹത്തെ ബോധവല്‍ക്കരിക്കാനുള്ള മാധ്യമവും മൂല്യങ്ങളെക്കുറിച്ചു സമൂഹത്തെ ഓര്‍മിപ്പിക്കാനും ഒറ്റക്കെട്ടായി ജീവിക്കാന്‍ നമ്മെ പഠിപ്പിക്കാനും ഉള്ള അവസരംകൂടിയാണ്’, പ്രധാനമന്ത്രി പറഞ്ഞു. ഉത്സവങ്ങള്‍ നമ്മുടെ സംഘടിത ശക്തിയുടെയും സാമൂഹ്യ, സാംസ്‌കാരിക മൂല്യങ്ങളുടെയും സമ്പന്നമായ സാംസ്‌കാരിക പാരമ്പര്യത്തിന്റെയും പ്രതിഫലനമാണെന്ന് അദ്ദേഹം കൂട്ടിച്ചേര്‍ത്തു. അവ കൃഷിയുമായും നദികളുമായും മലകളുമായും പ്രകൃതിയുമായുമൊക്കെ ബന്ധപ്പെട്ടുകിടക്കുന്നു. ആഘോഷങ്ങളുടെ ഭാഗമായി രാവണന്റെയും കുംഭകര്‍ണന്റെയും മേഘനാദന്റെയും കോലങ്ങള്‍ കത്തിക്കുന്നതിനു പ്രധാനമന്ത്രി സാക്ഷ്യംവഹിച്ചു.
കാബൂള് ആക്രമണത്തെ പ്രധാനമന്ത്രി അപലപിച്ചു

മധ്യ കാബൂളില് പ്രതിരോധ മന്ത്രാലയ ആസ്ഥാനത്തിന് സമീപം ഇന്ന് രാവിലെ നടന്ന ആക്രമണത്തെ പ്രധാനമന്ത്രി ശ്രീ. നരേന്ദ്ര മോദി അപലപിച്ചു. നിരാശ്രയരായ കുടുംബങ്ങളെ അദ്ദേഹം അനുശോചനം അറിയിച്ചു. ആക്രമണത്തില് പരിക്കേറ്റവര് എത്രയും വേഗം സുഖം പ്രാപിക്കുന്നതിനായി പ്രാര്ത്ഥിക്കുകയാണെന്നും പ്രധാനമന്ത്രി പറഞ്ഞു.
17ാമത് ആസിയന്‍ ഇന്ത്യ ഉച്ചകോടിയെ അഭിസംബോധന ചെയ്ത് പ്രധാനമന്ത്രി

പ്രധാനമന്ത്രി ശ്രീ നരേന്ദ്ര മോദി പതിനേഴാമത് ആസിയന്‍-ഇന്ത്യ ഉച്ചകോടിയില്‍ പങ്കെടുത്തു. നിലവിലെ ആസിയന്‍ അധ്യക്ഷനായ വിയറ്റ്‌നാം പ്രധാനമന്ത്രി ങുയെന്‍ സുവാന്‍ ഫുക്കിന്റെ ക്ഷണപ്രകാരമാണ് പ്രധാനമന്ത്രി ഉച്ചകോടിയില്‍ പങ്കെടുത്തത്. ആസിയനില്‍ ആകെയുള്ള പത്ത് അംഗരാജ്യങ്ങളും പങ്കെടുത്ത ഉച്ചകോടി വിര്‍ച്വലായാണ് നടത്തിയത്. ഇന്ത്യയുടെ കിഴക്കന്‍ നയത്തിന്റെ പ്രധാന കണ്ണിയാണ് ആസിയനെന്ന് ഉച്ചകോടിയില്‍ പ്രധാനമന്ത്രി വ്യക്തമാക്കി. യോജിപ്പുള്ളതും ഉത്തരവാദിത്വമുള്ളതും സമൃദ്ധവുമായ ആസിയന്‍ ഇന്ത്യയുടെ ഇന്തോ-പസഫിക് വീക്ഷണത്തിന്റെ കേന്ദ്രമാണെന്നും മേഖലയിലെ എല്ലാവരുടെയും സുരക്ഷയ്ക്കും വളര്‍ച്ചയ്ക്കും (സെക്യൂരിറ്റി ആന്‍ഡ് ഗ്രോത്ത് ഫോര്‍ ഓള്‍ ഇന്‍ ദ റീജിയണ്‍ – സാഗര്‍) പ്രധാനമാണെന്നും ശ്രീ മോദി പറഞ്ഞു. സ്വതന്ത്രവും സമഗ്രവും ഏകോപിപ്പിച്ചതും നിയമങ്ങള്‍ അടിസ്ഥാനമാക്കിയുള്ളതുമായ ഇന്തോ-പസഫിക് മേഖല ഉറപ്പാക്കാന്‍, ഇന്ത്യയുടെ ഇന്തോ-പസഫിക് സമുദ്ര സംരംഭവും ഇന്തോ-പസഫിക്കില്‍ ആസിയന്‍ വീക്ഷണവും തമ്മിലുള്ള സംയോജനം ശക്തിപ്പെടുത്തുന്നതിന്റെ പ്രാധാന്യം പ്രധാനമന്ത്രി ഊന്നിപ്പറഞ്ഞു. ഇന്ത്യയുടെ ഇന്തോ-പസഫിക് സമുദ്ര സംരംഭത്തിന്റെ (ഐപിഒഐ) വിവിധ മേഖലകളില്‍ സഹകരിക്കാന്‍ അദ്ദേഹം ആസിയന്‍ രാജ്യങ്ങളെ ക്ഷണിക്കുകയും ചെയ്തു. കോവിഡ് -19 ന്റെ പശ്ചാത്തലത്തില്‍, ഇന്ത്യയുടെ പ്രതികരണവും അന്താരാഷ്ട്ര സമൂഹത്തോടുള്ള വിശാലമായ പിന്തുണയും പ്രധാനമന്ത്രി വ്യക്തമാക്കി. മഹാമാരിക്കെതിരായ പോരാട്ടത്തില്‍ ആസിയന്‍ സംരംഭങ്ങളെ അദ്ദേഹം സ്വാഗതം ചെയ്തു. കോവിഡ് -19 ആസിയന്‍ പ്രതികരണ നിധിയിലേക്ക് പത്തുലക്ഷം യുഎസ് ഡോളര്‍ സംഭാവനയും പ്രധാനമന്ത്രി പ്രഖ്യാപിച്ചു. ആസിയനും ഇന്ത്യയും തമ്മിലുള്ള ഭൗതിക- ഡിജിറ്റല്‍ മേഖലാ ബന്ധം വര്‍ധിപ്പിക്കേണ്ടതിന്റെ പ്രാധാന്യത്തെക്കുറിച്ചും അദ്ദേഹം എടുത്തു പറഞ്ഞു. ആസിയന്‍ കണക്റ്റിവിറ്റിയെ പിന്തുണയ്ക്കുന്നതിനായി ഒരു ബില്യണ്‍ യുഎസ് ഡോളര്‍ വായ്പ നല്‍കാനുള്ള ഇന്ത്യയുടെ പ്രതിജ്ഞാബദ്ധത അദ്ദേഹം ആവര്‍ത്തിച്ചു. വ്യവസായത്തിലും നിക്ഷേപത്തിലും, കോവിഡിനു ശേഷമുള്ള സാമ്പത്തിക പുനരുദ്ധാരണത്തിനായി വിതരണ ശൃംഖലകളുടെ വൈവിധ്യവല്‍ക്കരണത്തിന്റെയും വീണ്ടെടുക്കലുകളുടെയും പ്രാധാന്യം അദ്ദേഹം അടിവരയിട്ടു. മേഖലയിലെ സമാധാനവും സുസ്ഥിരതയും പ്രോത്സാഹിപ്പിക്കുന്നതിന് ഇന്ത്യ നല്‍കിയ സംഭാവനയെ ആസിയന്‍ നേതാക്കള്‍ അംഗീകരിച്ചു. ആസിയന്‍ കേന്ദ്രീകരണത്തിനുള്ള ഇന്ത്യയുടെ പിന്തുണയെ അവര്‍ സ്വാഗതം ചെയ്തു. 2021-2025 കാലഘട്ടത്തേയ്ക്കുള്ള പുതിയ ആസിയന്‍-ഇന്ത്യ പദ്ധതിയെയും നേതാക്കള്‍ സ്വാഗതം ചെയ്തു. ദക്ഷിണ ചൈനാ കടല്‍, ഭീകരവാദം എന്നിവയുള്‍പ്പെടെയുള്ള പൊതു താല്‍പ്പര്യവും ആശങ്കാജനകവുമായ പ്രാദേശിക- അന്തര്‍ദേശീയ വിഷയങ്ങള്‍ ചര്‍ച്ചയില്‍ ഉള്‍പ്പെടുത്തിയിട്ടുണ്ട്. രാജ്യാന്തര നിയമങ്ങള്‍ ഉയര്‍ത്തിപ്പിടിക്കുന്നത് ഉള്‍പ്പെടെ, പ്രത്യേകിച്ചും യു.എന്‍.സി.എല്‍.ഒ.എസിനോട് ചേര്‍ന്നുനില്‍ക്കുന്നത് ഉള്‍പ്പെടെ മേഖലയില്‍ നിയമാധിഷ്ഠിതക്രമം പ്രോത്സാഹിപ്പിക്കുന്നതിന്റെ പ്രാധാന്യം ഇരുപക്ഷവും ഉറ്റുനോക്കുകയാണ്. ദക്ഷിണ ചൈനാക്കടലില്‍ സമാധാനം, സ്ഥിരത, സുരക്ഷ എന്നിവ പരിപാലിക്കുകയും ഉയര്‍ത്തിക്കാട്ടുകയും ചെയ്യുമെന്ന് നേതാക്കള്‍ ഉറപ്പുനല്‍കി. മേഖലയില്‍ കടല്‍-വ്യോമയാത്രാസ്വാതന്ത്ര്യം ഉറപ്പാക്കുമെന്നും നേതാക്കള്‍ പറഞ്ഞു.
പ്രധാനമന്തി തെകന്‍പൂരിലെത്തി, പൊലീസ് ഡയറക്ടര്‍ ജനറല്‍മാരുടെയും ഐ.ജിമാരുടെയും സമ്മേളനത്തില്‍ സംബന്ധിച്ചു

പൊലീസ് ഡയറക്ടര്‍ ജനറലുമാരുടെയും ഇന്‍സ്‌പെക്ടര്‍ ജനറലുമാരുടെയും യോഗത്തില്‍ സംബന്ധിക്കാനായി പ്രധാനമന്ത്രി ശ്രീ. നരേന്ദ്ര മോദി മധ്യപ്രദേശിലെ തെകന്‍പൂരിലുള്ള ബി.എസ്.എഫ്. അക്കാദമിയിലെത്തി. ദിവസം മുഴുവനും സുരക്ഷയുമായി ബന്ധപ്പെട്ട വിവിധ വിഷയങ്ങളെ അധികരിച്ചുള്ള അവതരണങ്ങളും ചര്‍ച്ചകളും നടന്നു. കഴിഞ്ഞ മൂന്നു വര്‍ഷത്തിനിടെ കൈക്കൊണ്ട തീരുമാനങ്ങള്‍ നടപ്പാക്കുന്നതില്‍ ഉണ്ടായിട്ടുള്ള പുരോഗതി വിലയിരുത്തപ്പെടുകയും ചെയ്തു. തെരഞ്ഞെടുത്ത ഉദ്യോഗസ്ഥരുമായി സുരക്ഷ, പൊലീസിന്റെ പ്രവര്‍ത്തനം എന്നീ വിഷയങ്ങളെക്കുറിച്ചു പ്രധാനമന്ത്രി ചര്‍ച്ച ചെയ്തു. ഒമ്പതു മണിക്കൂര്‍ അദ്ദേഹം സമ്മേളനത്തില്‍ സംബന്ധിച്ചു. നേരത്തേ, ബി.എസ്.എഫ്. അക്കാദമിയിലെ അഞ്ചു കെട്ടിടങ്ങളുടെ ഉദ്ഘാടനം പ്രധാനമന്ത്രി നിര്‍വഹിച്ചിരുന്നു. ചര്‍ച്ചകള്‍ നാളെയും തുടരും. നാളെ ഉച്ചകഴിഞ്ഞു നടക്കുന്ന സമാപനസമ്മേളനത്തെ അഭിസംബോധന ചെയ്തശേഷം അദ്ദേഹം ഡെല്‍ഹിക്കു മടങ്ങും.
ഇയാൻ ചുഴലിക്കാറ്റിനെ തുടർന്നുണ്ടായ ജീവഹാനിയിൽ പ്രധാനമന്ത്രി പ്രസിഡന്റ് ജോ ബൈഡനെ  അനുശോചനം അറിയിച്ചു

ഇയാൻ ചുഴലിക്കാറ്റ് മൂലമുണ്ടായ വിലയേറിയ ജീവഹാനികൾക്കും നാശനഷ്ടങ്ങൾക്കും അമേരിക്കൻ പ്രസിഡന്റ് ജോ ബൈഡനോട് പ്രധാനമന്ത്രി ശ്രീ നരേന്ദ്ര മോദി ആത്മാർത്ഥമായ അനുശോചനവും ഹൃദയംഗമമായ അനുശോചനവും അറിയിച്ചു: പ്രധാനമന്ത്രി ട്വീറ്റ് ചെയ്തു; "ഇയാൻ ചുഴലിക്കാറ്റ് മൂലമുണ്ടായ വിലയേറിയ ജീവനുകൾക്കും നാശനഷ്ടങ്ങൾക്കും അമേരിക്കൻ പ്രസിഡന്റ് ജോ ബൈഡനെ എന്റെ ആത്മാർത്ഥമായ അനുശോചനവും ഹൃദയംഗമമായ സഹതാപവും അറിയിക്കുന്നു. ഈ ദുഷ്‌കരമായ വേളയിൽ ഞങ്ങളുടെ ചിന്തകൾ അമേരിക്കയിലെ ജനങ്ങൾക്കൊപ്പമാണ്."
ശ്രീലങ്കന്‍ പ്രധാനമന്ത്രി മഹീന്ദ രാജപക്‌സ ന്യൂഡെല്‍ഹിയില്‍ എത്തി

ശ്രീലങ്കന്‍ പ്രധാനമന്ത്രി ശ്രീ. മഹീന്ദ രാജപക്‌സെ ന്യൂഡെല്‍ഹിയിലെത്തി. പ്രധാനമന്ത്രിയുടെ ക്ഷണം സ്വീകരിച്ച് 2020 ഫെബ്രുവരി എട്ടു മുതല്‍ 11 വരെ നീളുന്ന ഔദ്യോഗിക സന്ദര്‍ശനത്തിന് എത്തിയതാണ് അദ്ദേഹം ഉന്നതത പ്രതിനിധിസംഘം അനുഗമിക്കുന്നുണ്ട്. ഫെബ്രുവരി എട്ടിന് അദ്ദേഹം പ്രധാനമന്ത്രിയുമായി പ്രതിനിധിതല ചര്‍ച്ചകള്‍ നടത്തും. രാവിലെ രാഷ്ട്രപതിയെ സന്ദര്‍ശിക്കും. തുടര്‍ന്നു ശ്രീലങ്കന്‍ പ്രധാനമന്ത്രിയെ വിദേശകാര്യ മന്ത്രി സന്ദര്‍ശിക്കും. ഡെല്‍ഹിയില്‍ ഔദ്യോഗിക ദൗത്യം പൂര്‍ത്തിയാക്കിയ ശേഷം അദ്ദേഹം വാരണാസി, സാരാനാഥ്, ബോധ്ഗയ, തിരുപ്പതി എന്നിവിടങ്ങള്‍ സന്ദര്‍ശിച്ച് കൊളംബോയ്ക്കു മടങ്ങും. ഇരു രാജ്യങ്ങള്‍ക്കിടയില്‍ ഉന്നതതല സന്ദര്‍ശനങ്ങള്‍ പലതും ഉണ്ടായിട്ടുണ്ട്. തെരഞ്ഞെടുപ്പു വിജയിച്ച് അധികാരമേറ്റ ഉടനെ പ്രസിഡന്റ് ഗോടാബയ രാജപക്‌സ സന്ദര്‍ശിക്കാന്‍ തീരുമാനിച്ച ആദ്യ രാജ്യം ഇന്ത്യയായിരുന്നു.
ഗുജറാത്തില്‍ ദണ്ഡിയിലുള്ള ഉപ്പു സത്യഗ്രഹ സ്മാരകം പ്രധാനമന്ത്രി രാഷ്ട്രത്തിനു സമര്‍പ്പിച്ചു

ഗുജറാത്തിലെ നവ്‌സാരി ജില്ലയിലുള്ള ദണ്ഡിയില്‍ ദേശീയ സത്യാഗ്രഹ സ്മാരകം പ്രധാനമന്ത്രി ശ്രീ. നരേന്ദ്ര മോദി രാഷ്ട്രത്തിന് സമര്‍പ്പിച്ചു. മഹാത്മ ഗാന്ധിയുടെയും അദ്ദേഹത്തോടൊപ്പം 1930 ല്‍ ബ്രിട്ടീഷ് നിയം ലംഘിച്ച് കടല്‍ ജലം കുറുക്കി ഉപ്പണ്ടാക്കാന്‍ ചരിത്ര പ്രസിദ്ധമായ ദണ്ഡിയാത്ര നടത്തിയ 80 സത്യഗ്രഹികളുടെയും പ്രതിമകള്‍ സ്മാരക വളപ്പില്‍ പ്രധാന മന്ത്രി അനാച്ഛാദനം ചെയ്തു. ചരിത്ര പ്രസിദ്ധമായ 1930 ലെ ദണ്ഡിയാത്രയുമായ ബന്ധപ്പെട്ട സംഭവങ്ങള്‍ ആവിഷ്‌കരിക്കുന്ന 24 ചുമര്‍ ചിത്രങ്ങളും സ്മാരകത്തില്‍ ആലേഖനം ചെയ്തിട്ടുണ്ട്. സൗരോര്‍ജ്ജത്തില്‍ നിന്നാണ് സ്മാരകസമുച്ചയത്തിലെ വെളിച്ചത്തിനുള്ള സംവിധാനം ക്രമീകരിച്ചിരിക്കുന്നത്. പ്രധാന മന്ത്രി സ്മാരക സമുച്ചയം മുഴുവന്‍ നടന്നു കണ്ടു. സ്മാരകത്തിനായി അധ്വാനിച്ച എല്ലാവരെയും പൊതു യോഗത്തില്‍ നടത്തിയ പ്രസംഗത്തില്‍ പ്രധാനമന്ത്രി അനുമോദിച്ചു. സ്വാതന്ത്ര്യത്തിനായി നമ്മുടെ രാജ്യത്തെ ജനങ്ങള്‍ അനുഭവിച്ച വലിയ ത്യാഗത്തെ അനുസ്മരിപ്പിക്കുന്നതാണ് ഈ സ്മാരകം എന്നു പ്രധാനമന്ത്രി പറഞ്ഞു. മഹാത്മാഗാന്ധിയുടെ ആഗ്രഹമായ സ്വച്ഛഗ്രഹ, സത്യാഗ്രഹ എന്നീ ആശയങ്ങളുടെ സാരാംശമാണ് ദണ്ഡി സ്മാരകം എന്ന് പ്രധാന മന്ത്രി കൂട്ടിച്ചേര്‍ത്തു. വരും ദിനങ്ങളില്‍ വിനോദ സഞ്ചാരികളുടെ പ്രധാന ആകര്‍ഷക കേന്ദ്രങ്ങളിലൊന്നായി ഇതു മാറും- അദ്ദേഹം തുടര്‍ന്നു. ഗാന്ധിജിയുടെ പൈതൃകം തുടര്‍ന്നു കൊണ്ടു പോകുന്നതിനുള്ള പരിശ്രമമെന്ന നിലയില്‍ ഖാദിയുമായി ബന്ധപ്പെട്ട രാജ്യത്തെ 2000 സ്ഥാപനങ്ങള്‍ ഗവണ്‍മെന്റ് നവീകരിച്ചതായി പ്രധാന മന്ത്രി അറിയിച്ചു. ആ മേഖലയില്‍ ജോലി ചെയ്യുന്ന ലക്ഷക്കണക്കിന് കലാകാരന്മാര്‍ക്ക് ഇതു വലിയ സഹായമായി. ഇന്ന് ഖാദി ഫാഷന്‍ മാത്രമല്ല സ്ത്രീ ശാക്തീകരണത്തിന്റെ പ്രതീകം കൂടിയാണ്. സ്വാതന്ത്ര്യ സമരത്തിലും ദാരിദ്ര്യ നിര്‍മ്മാര്‍ജ്ജനത്തിലും സ്വദേശി പ്രസ്ഥാനവും കൈത്തറിയും വലിയ പങ്കാണ് വഹിച്ചത്. എല്ലാ വര്‍ഷവും ഓഗസ്റ്റ് 7 ന് കൈത്തറിയുടെ പ്രോത്സാഹനാര്‍ത്ഥം കൈത്തറി ദിനമായി ഗവണ്‍മെന്റ് പ്രഖ്യാപിച്ചിട്ടുണ്ട്. പ്രധാനമന്ത്രി തുടര്‍ന്നു. സ്വച്ഛതയ്ക്ക് ഗാന്ധിജി നല്കിയ പ്രാധാന്യം അടിവരയിട്ടുകൊണ്ട് ഇന്ത്യയെ ശുചിയായി പരിപാലിക്കാനുള്ള ഉത്തരവാദിത്വം നാം ഏറ്റെടുത്തതായി പ്രധാന മന്ത്രി പറഞ്ഞു. സ്വച്ഛ് ഭാരത് അഭിയാന്‍ ഗ്രാമങ്ങളില്‍ സൃഷ്ടിച്ച അവബോധം ഇന്ന് ഇന്ത്യയുടെ ശുചിത്വനിലവാരത്തെ എന്‍ഡി എ ഗവണ്‍മെന്റ് അധികാരത്തില്‍ വന്നപ്പോള്‍ ഉണ്ടായിരുന്ന 38 ശതമാനത്തില്‍ നിന്ന് 98 ശതമാനമാക്കി ഉയര്‍ത്തിയതായും അദ്ദേഹം ചൂണ്ടിക്കാട്ടി. ഗ്രാമങ്ങളില്‍ അടിസ്ഥാന സൗകര്യങ്ങളായ പാചക വാതകം, വൈദ്യുതി, ആരോഗ്യ പരിരക്ഷ, സാമ്പത്തിക സേവനങ്ങള്‍ എന്നിവ ലഭ്യമാക്കുന്നതിനെക്കുറിച്ചും പ്രധാനമന്ത്രി പറഞ്ഞു. ഗ്രാം ഉദയത്തില്‍ നിന്നു ഭാരതോദയത്തിലേയ്ക്കുള്ള ദൗത്യമാണ് ഇത്. ഒരു ദിവസത്തെ സന്ദര്‍ശനത്തിനാണ് പ്രധാനമന്ത്രി ഗുജറാത്തില്‍ എത്തിയത്. നേരത്തെ സൂറത്ത് വിമാനത്താവളത്തിന്റെ പുതിയ ടെര്‍മിനല്‍ മന്ദിരത്തിന് അദ്ദേഹം തറക്കല്ലിടുകയും സൂറത്തിലെ വിവിധ വികസന പ്രവര്‍ത്തനങ്ങള്‍ ഉദ്ഘാടനം ചെയ്യുകയും സൂറത്തിലെ സെവന്തിലാല്‍ വേണൂസ് ആശുപത്രി രാഷ്ടത്തിന് സമര്‍പ്പിക്കുകയും ചെയ്തു. സൂറത്തില്‍ നടക്കുന്ന ന്യൂ ഇന്ത്യ യൂത്ത് കൊണ്‍ക്ലേവിനെയും അദ്ദേഹം അഭിസംബോധന ചെയ്തു.
പ്രഗതി സംവിധാനത്തിലൂടെയുള്ള പതിമൂന്നാമത്തെ ആശയവിനിമയത്തില്‍ പ്രധാനമന്ത്രി

ഉപഭോക്തൃ തര്‍ക്ക പരിഹാരം കൂടുതല്‍ ഫലപ്രദമാക്കണമെന്ന് പ്രധാനമന്ത്രി രാജ്യത്ത് ഇ-കോമേഴ്‌സ് മേഖലയുമായി ബന്ധപ്പെട്ടുള്ള ഉപഭോക്തൃ തര്‍ക്ക പരിഹാരം കൂടുതല്‍ ഫലപ്രദമാക്കാന്‍ പ്രധാനമന്ത്രി ശ്രീ. നരേന്ദ്ര മോദി ഉദ്യോഗസ്ഥരോട് ആവശ്യപ്പെട്ടു. ഗവണ്‍മെന്റ് പദ്ധതികളുടെ നടത്തിപ്പ് സമയബന്ധിതമാക്കുന്നതിനുള്ള നിരീക്ഷണ സംവിധാനമായ ‘പ്രഗതി’യിലൂടെ ആശയവിനിമയം നടത്തുകയായിരുന്നു പ്രധാനമന്ത്രി. ടിക്കറ്റ് ബുക്കിംഗ്, ഹോട്ടല്‍ റിസര്‍വേഷനുകള്‍ തുടങ്ങിയവയുമായി ബന്ധപ്പെട്ട് വന്‍തോതിലുള്ള പരാതികള്‍ പരിഹരിക്കുന്നതിന് എന്ത് നടപടികള്‍ കൈക്കൊണ്ടുവെന്ന് ബന്ധപ്പെട്ട ഉദ്യോഗസ്ഥരോട് പ്രധാനമന്ത്രി ആരാഞ്ഞു. ദേശീയ കണ്‍സ്യൂമര്‍ ഹെല്‍പ്പ് ലൈനിന്റെ ശേഷി വര്‍ദ്ധിപ്പിക്കുന്നതടക്കുള്ളത് ഉദ്യോഗസ്ഥര്‍ വിശദീകരിച്ചു. ഉപഭോക്താക്കളുടെ പരാതികള്‍ കൂടുതല്‍ വേഗത്തിലും ഫലപ്രദവുമായി പരിഹരിക്കുന്നതിന് വിഷയങ്ങളുടെ സ്വഭാവം സമഗ്രമായി അവലോകനം ചെയ്ത്, അവയ്ക്കുള്ള പരിഹാരം കണ്ടെത്തി അത് നിര്‍വ്വഹിക്കേണ്ട ഉത്തരവാദിതം ചുമതലപ്പെടുത്തണമെന്ന് പ്രധാനമന്ത്രി നിര്‍ദ്ദേശിച്ചു. ഇത് സംബന്ധിച്ച് 10 ദിവസത്തിനകം ഫലപ്രദമായ തുടര്‍ നടപടികള്‍ കൈക്കൊള്ളണമെന്നും അദ്ദേഹം ആവശ്യപ്പെട്ടു. ഉത്തര്‍പ്രദേശ്, രാജസ്ഥാന്‍, മധ്യപ്രദേശ്, മഹാരാഷ്ട്ര, ഗുജറാത്ത്, ബീഹാര്‍, ഒഡീഷ, ഉത്തരാഖണ്ഡ് എന്നി സംസ്ഥാനങ്ങളിലെ റോഡ്, റയില്‍, വൈദ്യുതി, ഖനി മേഖലകളിലെ സുപ്രധാന അടിസ്ഥാന സൗകര്യ പദ്ധതികള്‍ പ്രധാനമന്ത്രി അവലോകനം ചെയ്തു. രാജ്യത്തുടനീളം സൗരോര്‍ജ്ജ പമ്പകള്‍ സ്ഥാപിക്കുന്നതിന്റെ പുരോഗതിയും പ്രധാനമന്ത്രി വിലയിരുത്തി. ഇതുവരെ മൊത്തം 208 മെഗാവാട്ട് ശേഷിയുള്ള സൗരോര്‍ജ്ജ പമ്പുകള്‍ സ്ഥാപിച്ചു കഴിഞ്ഞു. ജാര്‍ഖണ്ഡ്, തെലുങ്കാന, പഞ്ചാബ്, ഛത്തീസ്ഗഡ്, ഗുജറാത്ത്, ഉത്തര്‍പ്രദേശ് എന്നി സംസ്ഥാനങ്ങളിലെ ചീഫ് സെക്രട്ടറിമാരുമായി വിവിധ വിഷയങ്ങള്‍ പ്രധാനമന്ത്രി ചര്‍ച്ച ചെയ്തു. ഛത്തീസ്ഗഡിലെ ദക്ഷിണ ബസ്തര്‍ ഉള്‍പ്പെടെ രാജ്യത്തെ വിവിധ വിദൂരസ്ഥ പ്രദേശങ്ങളിലും നക്‌സല്‍ ബാധിത മേഖലകളിലും ശുദ്ധമായ കുടിവെള്ളം ലഭ്യമാക്കാന്‍ സൗരോര്‍ജ്ജ പമ്പുകള്‍ സഹായിക്കുന്നുണ്ടെന്ന് അവര്‍ പ്രധാനമന്ത്രിയെ ധരിപ്പിച്ചു. വെള്ളപ്പൊക്കം നേരിടാനുള്ള മുന്നൊരുക്കങ്ങള്‍ വിലയിരുത്തവെ, ജലനിരപ്പ് ഉയരാന്‍ സാധ്യതയുള്ള പ്രദേശങ്ങള്‍ കണ്ടെത്തിയും, മോക്ക് ഡ്രില്ലുകള്‍ യഥാവിധി നടത്തിയും, ചെളി നീക്കം ചെയ്യല്‍ ഫലപ്രദമായി കൈക്കൊണ്ടും ദുരന്ത നിവാരണ സംവിധാനത്തിന്റെ കാര്യക്ഷമത സംസ്ഥാനങ്ങള്‍ ഉറപ്പുവരുത്തണമെന്ന് പ്രധാനമന്ത്രി എടുത്തുപറഞ്ഞു. ജലസംരക്ഷണത്തിനായുള്ള ശ്രമങ്ങളുടെ പ്രാധാന്യവും അദ്ദേഹം ഊന്നി പറഞ്ഞു.
ശ്രീ. അജിത് ജോഗിയുടെ നിര്യാണത്തില്‍ പ്രധാനമന്ത്രി അനുശോചിച്ചു

മുന്‍ ഛത്തീസ്ഗഢ് മുഖ്യമന്ത്രി ശ്രീ. അജിത് ജോഗിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘പൊതുജന സേവനം ചെയ്യാന്‍ ശ്രീ. അജിത് ജോഗിക്കു വലിയ ഉല്‍സാഹമായിരുന്നു. ഈ താല്‍പര്യം നല്ല ഉദ്യോഗസ്ഥനായും നല്ല രാഷ്ട്രീയ നേതാവായും പ്രവര്‍ത്തിക്കുന്നതിന് അദ്ദേഹത്തിനു സഹായകമായി. പാവങ്ങളുടെ, പ്രത്യേകിച്ചു ഗോത്രവര്‍ഗക്കാരുടെ ജീവിതത്തില്‍ ഗുണകരമായ പരിവര്‍ത്തനം സൃഷ്ടിക്കുന്നതിനായി അദ്ദേഹം യത്‌നിച്ചു. അദ്ദേഹത്തിന്റെ നിര്യാണം ദുഃഖിപ്പിക്കുന്നു. കുടുംബാംഗങ്ങളെ അനുശോചനം അറിയിക്കുന്നു. ആത്മാവിനു നിത്യശാന്തി നേരുന്നു’, പ്രധാനമന്ത്രി പറഞ്ഞു.
മെട്രോയും നവരാത്രിയും ഉൾപ്പെടുന്ന  വീഡിയോ പ്രധാനമന്ത്രി പങ്കുവെച്ചു

മെട്രോയും നവരാത്രിയും അവതരിപ്പിച്ചു കൊണ്ട് ഗുജറാത്ത് വികസന മാതൃക ഉയർത്തിക്കാട്ടുന്ന ബിജെപി ഗുജറാത്ത്‌ ഘടകത്തിന്റെ രസകരമായ ഒരു ഹ്രസ്വ വീഡിയോ പ്രധാനമന്ത്രി ശ്രീ നരേന്ദ്ര മോദി പങ്കിട്ടു. ഗുജറാത്ത്‌ ബിജെപി ഘടകത്തിന്റെ ട്വീറ്റ് ഉദ്ധരിച്ച് പ്രധാനമന്ത്രി ട്വീറ്റ് ചെയ്തു; “മെട്രോയും നവരാത്രിയും..അഹമ്മദാബാദിന് ഇരട്ട ആഘോഷം!” ND
ഐക്യരാഷ്ട്രസംഘടനയുടെ ഫണ്ടമെന്റല്‍ പ്രിന്‍സിപ്പിള്‍സ് ഓഫ് ഒഫീഷ്യല്‍ സ്റ്റാറ്റിസ്റ്റിക്‌സ് അംഗീകരിക്കല്‍

ഐക്യരാഷ്ട്രസംഘടനയുടെ ഫണ്ടമെന്റല്‍ പ്രിന്‍സിപ്പിള്‍സ് ഓഫ് ഒഫീഷ്യല്‍ സ്റ്റാറ്റിസ്റ്റിക്‌സ് അംഗീകരിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം തീരുമാനിച്ചു. ഇത് ഔദ്യോഗിക സ്ഥിതിവിവരക്കണക്കുകള്‍ ശേഖരിക്കുന്നതിലും സമാഹരിക്കുന്നതിലും പുറത്തുവിടുന്നതിലും സ്വാതന്ത്ര്യവും പക്ഷപാതമില്ലായ്മയും ഉത്തരവാദിത്തവും സുതാര്യതയും ഉറപ്പാക്കാനും പ്രവര്‍ത്തനരീതിയില്‍ അന്താരാഷ്ട്ര മാനദണ്ഡങ്ങള്‍ പാലിക്കുന്നതിനും സഹായകമാകും. ഫണ്ടമെന്റല്‍ പ്രിന്‍സിപ്പിള്‍സ് ഓഫ് ഒഫീഷ്യല്‍ സ്റ്റാറ്റിസ്റ്റിക്‌സ് അനുവര്‍ത്തിക്കുന്നത് ഒരു ദേശീയ നയം രൂപീകരിക്കുന്നതിന് ഗുണകരമാകുമെന്ന നേട്ടവുമുണ്ട്. ഐക്യരാഷ്ട്രസംഘടനയുടെ ജനറല്‍ അസംബ്ലി അംഗീകരിച്ച പത്തു ഫണ്ടമെന്റല്‍ പ്രിന്‍സിപ്പിള്‍സ് ഓഫ് ഒഫീഷ്യല്‍ സ്റ്റാറ്റിസ്റ്റിക്‌സ് ഇവയാണ്: 1. ഗവണ്‍മെന്റിനും സമ്പദ്‌വ്യവസ്ഥയ്ക്കും പൊതുജനങ്ങള്‍ക്കും സാമ്പത്തികവും ജനസംഖ്യാപരവും സാമൂഹികവും പാരിസ്ഥിതികവുമായ സാഹചര്യങ്ങളെക്കുറിച്ചുള്ള അറിവു പ്രദാനം ചെയ്യുകവഴി ഒൗദ്യോഗിക സ്ഥിതിവിവരക്കണക്ക് ഒരു ജനാധിപത്യസമൂഹത്തിലെ വിവരദായകസംവിധാനത്തിലെ നിര്‍ണായകഘടകമാണ് ലഭ്യമാക്കുന്നത്. 2. വിവരശേഖരണത്തിലും ക്രോഡീകരണത്തിലും അവതരണത്തിലും തൊഴില്‍പരമായ ധാര്‍മികതയും ശാസ്ത്രീയമായ പ്രവര്‍ത്തനരീതിയും ഉറപ്പാക്കുക വഴി സ്ഥിതിവിവരക്കണക്കു ശേഖരിക്കുന്ന ഏജന്‍സികള്‍ ഔദ്യോഗിക സ്ഥിതിവിവരക്കണക്കുകളുടെ വിശ്വാസ്യത കാത്തുസൂക്ഷിക്കണം. 3. ലഭ്യമാക്കുന്ന വിവരങ്ങളുടെ ശരിയായ രീതിയിലുള്ള വ്യാഖ്യാനം സാധ്യമാക്കുന്നതിനായി സ്രോതസ്സിനെയും പ്രവര്‍ത്തനവഴികളെയും രീതികളെയുംകുറിച്ചുള്ള വിവരങ്ങള്‍ നല്‍കാന്‍ സ്ഥിതിവിവരക്കണക്കു ശേഖരിക്കുന്ന ഏജന്‍സികള്‍ ശ്രദ്ധിക്കണം. 4. സ്ഥിതിവിവരക്കണക്കുകളുടെ ദുരുപയോഗവും തെറ്റായ വ്യാഖ്യാനവും ചൂണ്ടിക്കാണിക്കാനുള്ള അവകാശം സ്ഥിതിവിവരക്കണക്കു ശേഖരിക്കുന്ന ഏജന്‍സികള്‍ക്കുണ്ടായിരിക്കും. 5. സ്ഥിതിവിവരക്കണക്കു തയ്യാറാക്കാനാവശ്യമായ വിവരങ്ങള്‍ സര്‍വേകളില്‍നിന്നോ ഭരണരേഖകളില്‍നിന്നോ മറ്റേതു സ്രോതസ്സില്‍നിന്നോ നേടിയെടുക്കാവുന്നതാണ്. ഗുണമേന്മയും ചെലവും ബാധ്യതയും സമയനിഷ്ഠയുമൊക്കെ പരിശോധിച്ച് സ്ഥിതിവിവരക്കണക്കു ശേഖരിക്കുന്ന ഏജന്‍സികള്‍ക്കു തീരുമാനിക്കാം, ഏതു സ്രോതസ്സില്‍നിന്നുള്ള വിവരങ്ങള്‍ ഉപയോഗപ്പടുത്താമെന്ന്. 6. സ്ഥിതിവിവരക്കണക്കുകള്‍ തയ്യാറാക്കാനായി ശേഖരിക്കുന്ന വ്യക്തിനിഷ്ഠമായ വിവരങ്ങള്‍ രഹസ്യമായി സൂക്ഷിക്കണം. ഇത് സ്ഥിതിവിവരക്കണക്കു തയ്യാറാക്കാന്‍വേണ്ടി മാത്രമേ ഉപയോഗപ്പെടുത്താവൂ. 7. സ്ഥിതിവിവരക്കണക്കു തയ്യാറാക്കുന്നതു സംബന്ധിച്ച നിയമങ്ങളും നിയന്ത്രണങ്ങളും നടപടിക്രമങ്ങളും പരസ്യപ്പെടുത്തണം. 8. സ്ഥിതിവിവരക്കണക്കു തയ്യാറാക്കുന്ന പ്രവര്‍ത്തനം മെച്ചപ്പെടുത്തുന്നതിനായി സ്ഥിതിവിവരക്കണക്കു തയ്യാറാക്കുന്ന രാജ്യത്തെ ഏജന്‍സികളുടെ പ്രവര്‍ത്തനം ഏകോപിപ്പിക്കേണ്ടതുണ്ട്. 9. സ്ഥിതിവിവരക്കണക്കു തയ്യാറാക്കുന്ന ഓരോ ഏജന്‍സിയും രാജ്യാന്തര നിലവാരത്തിലുള്ള ധാരണകള്‍ക്കും വര്‍ഗീകരണത്തിനും രീതികള്‍ക്കും അനുസരിച്ചു പ്രവര്‍ത്തിക്കുന്നത് എല്ലാ തലത്തിലും സ്ഥിതിവിവരക്കണക്കു ശേഖരണ സമ്പ്രദായത്തിന്റെ തുടര്‍ച്ചയും പ്രവര്‍ത്തനക്ഷമതയും ഉറപ്പാക്കാന്‍ സഹായിക്കും. 10. സ്ഥിതിവിവരക്കണക്കു തയ്യാറാക്കുന്നതിലുള്ള ഉഭയകക്ഷിപരവും ബഹുകക്ഷിപരവുമായ സഹകരണം എല്ലാ രാജ്യത്തെയും ഔദ്യോഗിക സ്ഥിതിവിവരക്കണക്കു ശേഖരണ സമ്പ്രദായം മെച്ചപ്പെടുന്നതിനു വഴിവെക്കും.
ഇടുക്കി രാജമലയില്‍ ഉരുള്‍പൊട്ടലില്‍ ജീവഹാന സംഭവിച്ചതില്‍ പ്രധാനമന്ത്രി അനുശോചിച്ചു; നഷ്ടപരിഹാരം പ്രഖ്യാപിച്ചു

ഇടുക്കി രാജമലയില്‍ ഉരുള്‍പൊട്ടലില്‍ ജീവഹാനി സംഭവിക്കാനിടയായതില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. പ്രധാനമന്ത്രി ട്വീറ്റ് ചെയ്തു: ‘ഇടുക്കി രാജമലയില്‍ ഉരുള്‍പൊട്ടല്‍ നിമിത്തം ജീവഹാനി സംഭവിച്ചതു ദുഃഖിപ്പിക്കുന്നു. ദുഃഖപൂര്‍ണമായ വേളയില്‍ ഉറ്റവരെ കുറിച്ച് ഓര്‍ത്തു വ്യസനിക്കുന്ന കുടുംബങ്ങളുടെ ദുഃഖത്തില്‍ പങ്കുചേരുന്നു. പരുക്കേറ്റവര്‍ വേഗം സുഖം പ്രാപിക്കട്ടെ. ദേശീയ ദുരന്ത നിവാരണ സേനയും ഭരണ സംവിധാനവും ദുരിതബാധിതര്‍ക്കു സഹായം എത്തിക്കുന്നുണ്ട്.’ ഉരുള്‍പൊട്ടലില്‍ ജീവന്‍ നഷ്ടപ്പെട്ടവരുടെ ബന്ധുക്കള്‍ക്കു രണ്ടു ലക്ഷം രൂപ വീതവും പരുക്കേറ്റവര്‍ക്ക് 50,000 രീപ വീതവും പ്രധാനമന്ത്രി നഷ്ടപരിഹാരം പ്രഖ്യാപിച്ചു.
കസ്റ്റംസ് വിഷയങ്ങളില്‍ സഹകരണത്തിനും പരസ്പര ഭരണസഹായത്തിനും ഇന്ത്യയും ജോര്‍ദാനും തമമില്‍ കരാര്‍ ഒപ്പുവെക്കുന്നതിന് കേന്ദ്ര മന്ത്രിസഭയുടെ അംഗീകാരം

കസ്റ്റംസ് വിഷയങ്ങളില്‍ സഹകരിക്കുന്നതിനും പരസ്പര ഭരണ സഹായത്തിനും ഇന്ത്യയും ജോര്‍ദാനും തമ്മില്‍ കരാര്‍ ഒപ്പുവെക്കുന്നതിനും അതിന് സാധുത നല്‍കുന്നതിനും പ്രധാനമന്ത്രി ശ്രീ. നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. കസ്റ്റംസ് കുറ്റകൃത്യങ്ങള്‍ തടയാനും നിയന്ത്രിക്കാനും ആവശ്യമായ വിവരങ്ങള്‍ ലഭിക്കുന്നതിന് ഈ കരാര്‍ സഹായിക്കും. വ്യാപാരത്തിനു സൗകര്യമൊരുക്കുന്നതിനും ഇരു രാജ്യങ്ങളും തമ്മിലുള്ള വ്യാപാരത്തിലെ ചരക്കുകളുടെ കാര്യക്ഷമായ ക്ലിയറിംഗിനും ഇതു സഹായകമാകും. പശ്ചാത്തലം ഇരു രാജ്യങ്ങളിലെയും കസ്റ്റംസ് അധികൃതര്‍ തമ്മില്‍ വിവരങ്ങളും രഹസ്യവിവരങ്ങളും പങ്കുവയ്ക്കുന്നതിന് ഈ കരാര്‍ നിയമപരമായ ചട്ടക്കൂടു പ്രദാനംചെയ്യും. ഇതിലൂടെ കസ്റ്റംസ് നിയമങ്ങളുടെ ശരിയായ പ്രയോഗം, കസ്റ്റംസ് കുറ്റകൃത്യങ്ങള്‍ തടയലും അന്വേഷണവും, നിയമപരമായ വ്യാപാരത്തിന് സൗകര്യമൊരുക്കല്‍ എന്നിവ സാധ്യമാകും. രണ്ടു രാജ്യങ്ങളുടെയും കസ്റ്റംസ് ഭരണസംവിധാനങ്ങളുടെയും സമ്മതത്തോടെയാണ് കരട് കരാറിന് അന്തിമരൂപം നല്‍കിയത്. കരട് കരാര്‍ ഇന്ത്യന്‍ കസ്റ്റംസിന്റെ ആശങ്കകളും ആവശ്യങ്ങളും, പ്രത്യേകിച്ച് കസ്റ്റംസ് മൂല്യങ്ങളുടെ വിശ്വാസ്യമായ വിവരങ്ങളുടെ കൈമാറ്റം, താരിഫ് തരംതിരിവ് രണ്ടു രാജ്യങ്ങളും തമ്മിലുള്ള ചരക്ക് വ്യാപാരത്തിന്റെ ഉത്ഭവം എന്നിവയില്‍ പ്രത്യേക ശ്രദ്ധ ചെലുത്തിയിട്ടുണ്ട്.
കാര്‍ഷിക വ്യവസായത്തിനുള്ള സാഹചര്യം മെച്ചപ്പെടുത്തുന്നതിനായി പരസ്പര സഹകരണം ഉറപ്പാക്കുന്നതിനുള്ള ഇന്ത്യ- മാലിദ്വീപ് ധാരണാപത്രത്തിനു മന്ത്രിസഭയുടെ അംഗീകാരം

മാലിദ്വീപ് പ്രസിഡന്റിന്റെ ഔദ്യോഗിക ഇന്ത്യാ സന്ദര്‍ശനത്തിനിടെ 2018 ഡിസംബര്‍ 17ന് കേന്ദ്ര കൃഷി-വനംവകുപ്പ് മന്ത്രാലയവും മാലിദ്വീപിന്റെ മല്‍സ്യബന്ധന-ആഴക്കടല്‍ വിഭവ, കാര്‍ഷിക മന്ത്രാലയവും തമ്മില്‍ ഒപ്പിട്ട ധാരണാപത്രം കേന്ദ്രമന്ത്രിസഭ മുന്‍കാല പ്രാബല്യത്തോടെ അംഗീകരിച്ചു. കാര്‍ഷിക വ്യവസായം, സംയോജിത കാര്‍ഷികസമ്പ്രദായം, ജലസേചനം, മെച്ചപ്പെട്ട വിത്തുകള്‍, മണ്ണിന്റെ മേന്മ നിലനിര്‍ത്തല്‍, ഗവേഷണം, പ്രാദേശിക അഗ്രിബിസിനസിന്റെ ശേഷി വികസിപ്പിക്കല്‍, ഭക്ഷ്യസുരക്ഷ, പോഷണം എന്നീ മേഖലകളില്‍ സംരംഭകരുടെ അറിവു വര്‍ധിപ്പിക്കല്‍, കാലാവസ്ഥാ വ്യതിയാനം ഉള്‍ക്കൊള്ളാന്‍ സാധിക്കുന്ന കാര്‍ഷികരീതി വികസിപ്പിക്കല്‍, കീടനാശിനിയുടെ അവശിഷ്ടങ്ങള്‍ പരീക്ഷിക്കാന്‍ സൗകര്യങ്ങള്‍ സ്ഥാപിക്കല്‍ തുടങ്ങിയ മേഖലകളില്‍ സഹകരിക്കാന്‍ ഉതകുന്നതാണു ധാരണാപത്രം. സഹകരിച്ചുള്ള പദ്ധതികള്‍ തയ്യാറാക്കാനും തീരുമാനിക്കപ്പെടുന്ന നിര്‍ദിഷ്ട ചുമതലകള്‍ നടപ്പാക്കാനും രൂപരേഖ തയ്യാറാക്കിയ പ്രവര്‍ത്തനങ്ങള്‍ നടപ്പിലാക്കുന്നതിനെ രേഖപ്പെടുത്താനും സംയുക്ത പ്രവര്‍ത്തക സംഘം രൂപികരിക്കാന്‍ വ്യവസ്ഥയുണ്ട്.
ഇന്ത്യൻ ഇൻസ്റ്റിറ്റ്യൂട്ട് ഓഫ് സ്‌പേസ് സയൻസ് ആൻഡ് ടെക്‌നോളജി (ഐഐഎസ്ടി), നെതർലൻഡ്സിലെ ഡെൽഫ്റ്റ് യൂണിവേഴ്സിറ്റി ഓഫ് ടെക്‌നോളജി (ടി യു ഡെൽഫ്റ്റ്) എന്നിവ തമ്മിലുള്ള ധാരണാപത്രത്തിന്  കേന്ദ്ര മന്ത്രിസഭയുടെ  അംഗീകാരം

പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭ, അക്കാദമിക് പ്രോഗ്രാമുകളും ഗവേഷണവും നടത്തുന്നതിനായി ഇന്ത്യൻ ഇൻസ്റ്റിറ്റ്യൂട്ട് ഓഫ് സ്പേസ് സയൻസ് ആൻഡ് ടെക്നോളജി (ഐഐഎസ്ടി), ഡെൽഫ്റ്റ് യൂണിവേഴ്സിറ്റി ഓഫ് ടെക്നോളജി (ടി യു ഡെൽഫ്റ്റ്) എന്നിവ തമ്മിലുള്ള ധാരണാപത്രം (എംഒയു) അംഗീകരിച്ചു. ഓരോ സ്ഥാപനത്തിലെയും വിദ്യാർത്ഥികളും ഫാക്കൽറ്റി അംഗങ്ങളും ഉൾപ്പെടുന്ന പ്രവർത്തനങ്ങൾ ബന്ധപ്പെട്ട സ്ഥാപനങ്ങൾ 2021 ഏപ്രിൽ 09, 2021 മേയ് 17, എന്നീ തീയതികളിൽ ഒപ്പിട്ട് ഇമെയിൽ വഴി കൈമാറിയിരുന്നു. ധാരണാപത്രത്തിന്റെ വിശദാംശങ്ങൾ : 1 .വിദ്യാർത്ഥികളുടെ വിനിമയ പരിപാടി: ബിരുദ, ബിരുദാനന്തര, ഡോക്ടറൽ തലങ്ങളിൽ വിദ്യാർത്ഥികളെ കൈമാറാം. പദ്ധതിയുടെ കീഴിൽ പിന്തുടരേണ്ട പഠനങ്ങളുടെയും ക്രെഡിറ്റുകളുടെയും മേഖലകൾ ഇരു സ്ഥാപനങ്ങൾക്കും പരസ്പരം ചർച്ച ചെയ്ത് തീരുമാനിക്കാം. ഡിഗ്രി പരിശീലനത്തിനായുള്ള പ്രാക്ടിക്കൽ എക്സ്ചേഞ്ച് പ്രോഗ്രാം ആതിഥേയ പങ്കാളിയുടെ വിദ്യാഭ്യാസ സമ്പ്രദായവും നിയന്ത്രണങ്ങളും പാലിക്കണമെന്ന് രണ്ട് കക്ഷികളും സമ്മതിക്കുന്നു. 2 .ഡ്യുവൽ ഡിഗ്രി/ഡബിൾ ഡിഗ്രി പ്രോഗ്രാം: ബിരുദാനന്തര ബിരുദം നൽകുന്നതിനായി വിദ്യാർത്ഥികൾ പിന്തുടരേണ്ട പ്രത്യേക പാഠ്യപദ്ധതി വികസിപ്പിച്ചേക്കാം, ഇത് ഹോം ഇൻസ്റ്റിറ്റ്യൂട്ട് നൽകുന്ന പ്രാരംഭ ബിരുദത്തിന് പുറമേ ആയിരിക്കും. 3 . ഇന്റേൺഷിപ്പുകളും പ്രോജക്റ്റ് ജോലികളും: പങ്കാളികൾ ഇൻസ്റ്റിറ്റ്യൂട്ടിൽ ഹ്രസ്വകാല, ദീർഘകാലാടിസ്ഥാനത്തിൽ വിദ്യാർത്ഥികൾ പിന്തുടരുന്ന എഞ്ചിനീയറിംഗ് പ്രോജക്റ്റ് അസൈൻമെന്റുകളുടെ ഗവേഷണം കക്ഷികൾക്ക് രൂപകൽപ്പന ചെയ്യാനും വികസിപ്പിക്കാനും കഴിയും 4 . ഫാക്കൽറ്റി എക്സ്ചേഞ്ച്: പങ്കാളികൾ ഫാക്കൽറ്റി എക്സ്ചേഞ്ച് പ്രോഗ്രാം പരിഗണിച്ചേക്കാം, ഈ സമയത്ത് അവരുടെ ഫാക്കൽറ്റി അംഗം പങ്കാളി ഇൻസ്റ്റിറ്റ്യൂട്ടിൽ കോഴ്സുകൾ വാഗ്ദാനം ചെയ്യും, ഇതിനായി കോഴ്സ് ഉള്ളടക്കങ്ങൾ സംയുക്തമായി വികസിപ്പിക്കും. 5 .സംയുക്ത ഗവേഷണം : ഇരു സ്ഥാപനങ്ങളിലെയും ഫാക്കൽറ്റി അംഗങ്ങൾക്ക് പൊതുവായ താൽപ്പര്യമുള്ള മേഖലകളിൽ സംയുക്ത ഗവേഷണ പരിപാടി നിർവചിക്കപ്പെട്ട കാലയളവിൽ കണ്ടെത്താൻ കഴിയും. പ്രയോജനങ്ങൾ: ഈ ഉടമ്പടിയിൽ ഒപ്പിടുന്നത്, ഫാക്കൽറ്റി അംഗങ്ങൾ, വിദ്യാർത്ഥികൾ, ഗവേഷകർ, ശാസ്ത്രീയ സാമഗ്രികൾ, പ്രസിദ്ധീകരണങ്ങൾ, വിവരങ്ങൾ എന്നിവ കൈമാറൽ പോലുള്ള ഇനിപ്പറയുന്ന സഹകരണ സാധ്യതയുള്ള താൽപ്പര്യ മേഖലകൾ പിന്തുടരാൻ പ്രാപ്തമാക്കും. സംയുക്ത ഗവേഷണ യോഗം, പിഎച്ച്ഡി പ്രോഗ്രാം, ഡ്യുവൽ ഡിഗ്രി/ഡബിൾ ഡിഗ്രി പ്രോഗ്രാം. ഇ ഡബ്ലിയു ഐ , ടി യു ഡെൽഫ്റ്റ്, നെതർലാന്റ്സ് എന്നിവയുമായുള്ള സഹകരണം ഈ കരാറിലൂടെ ഏറ്റവും പഴക്കമേറിയതും വലുതുമായ ഡച്ച് പബ്ലിക് ടെക്നോളജിക്കൽ യൂണിവേഴ്സിറ്റി ശാസ്ത്ര -സാങ്കേതിക മേഖലയിലെ ഗവേഷണത്തിൽ ഒരു സംയുക്ത പ്രവർത്തനം വികസിപ്പിക്കുന്നതിന് ഇടയാക്കും. അങ്ങനെ, രാജ്യത്തെ എല്ലാ വിഭാഗങ്ങൾക്കും പ്രദേശങ്ങൾക്കും പ്രയോജനം ലഭിക്കും. ഒപ്പിട്ട കരാർ ശാസ്ത്ര സാങ്കേതിക മേഖലയിലെ പുതിയ ഗവേഷണ പ്രവർത്തനങ്ങളും ആപ്ലിക്കേഷൻ സാധ്യതകളും പര്യവേക്ഷണം ചെയ്യാൻ പ്രചോദനം നൽകും.
ആഷാഢ പൂർണിമയുടെ പുണ്യ വേളയിൽ ഭഗവാൻ ബുദ്ധന്റെ ശ്രേഷ്ഠമായ അനുശാസനങ്ങൾ  പ്രധാനമന്ത്രി അനുസ്മരിച്ചു

ആഷാഢ പൂർണിമയുടെ പുണ്യ വേളയിൽ പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ആശംസകൾ നേർന്നു. ബുദ്ധന്റെ ശ്രേഷ്ഠമായ അനുശാസനങ്ങളും ശ്രീ. മോദി അനുസ്മരിച്ചു. പ്രധാനമന്ത്രി ട്വീറ്റ് ചെയ്തു: “ആഷാഢ പൂർണിമയുടെ പുണ്യ വേളയിൽ ആശംസകൾ. ബുദ്ധഭഗവാന്റെ ശ്രേഷ്ഠമായ അനുശാസനങ്ങൾ നാം ഓർക്കുന്നു, നീതിയും അനുകമ്പയും നിറഞ്ഞ സമൂഹത്തെക്കുറിച്ചുള്ള അദ്ദേഹത്തിന്റെ പ്രബുദ്ധമായ കാഴ്ചപ്പാട് സാക്ഷാത്കരിക്കാനുള്ള പ്രതിബദ്ധത ഞങ്ങൾ ആവർത്തിക്കുന്നു.”